આદિત્ય સિંહ (શર્મન જોશી) અને તેની વાઇફ સિયા સિંહ (ઝરીન ખાન) ફૅમિલી-બિઝનેસ સંભાળે છે. આ બિઝનેસ પહેલાં આદિત્યનો મોટો ભાઈ વિક્રમ સંભાળતો, પણ તેના અચાનક થયેલા ડેથ પછી હવે એની જવાબદારી આદિત્ય અને સિયા પર આવી ગઈ છે. બધું સુખરૂપ ચાલી રહ્યું છે, પણ એ દરમ્યાન જ આદિત્યની લાઇફમાં સૌરવ સિંઘાનિયા (કરણ સિંહ ગ્રોવર) આવે છે. સૌરવને આદિત્ય સાથે બિઝનેસ કરવામાં ઇન્ટરેસ્ટ છે. તે આદિત્ય સાથે દોસ્તી કરીને બન્ને બિઝનેસ મર્જ કરી દેવાની ઑફર આપે છે. ઑફર એટલી સરસ છે કે કોઈ પણ લલચાઈ જાય, પણ એ લાલચમાં નહીં આવીને આદિત્ય મન પર કન્ટ્રોલ કરે છે. જોકે આદિત્યની દરેક વાત અને દરેક ચાલ સૌરવ સુધી પહોંચાડવાનું કામ તેની સેક્રેટરી કાવ્યા (ડેઇઝી શાહ) કરે છે. કાવ્યાને સૌરવે પોતાના વાક્ચાતુર્ય અને કામદેવ જેવા વર્તાવ વચ્ચે ફસાવી છે. કાવ્યાને ખબર છે કે આદિત્યને ખતમ કરવાના હેતુથી જ સૌરવ આવ્યો છે, પણ એમ છતાં તે પોતાના બૉસને દગો આપવાનું કામ કરતી રહે છે. આદિત્યને ખતમ કરવા માટે નીકળેલો સૌરવ કોણ છે અને તે ક્યાંથી આવ્યો છે એ સૌકોઈ માટે અચરજ છે. ક્યારેય જેનું નામ નહોતું સાંભળ્યું એ સૌરવને હકીકતમાં આદિત્ય સાથે નહીં પણ સિયા સાથે દુશ્મની કાઢવી છે અને એ દુશ્મની કાઢવા માટે જ તે સૌથી છીછરા સ્તર પર પણ પહોંચવા તૈયાર છે.